Qoraqalpogʻiston Respublikasi Kambagʻallikni qisqartirish va bandlik vazirligi, viloyatlar va Toshkent shahar Kambagʻallikni qisqartirish va bandlik boshqarmalari huzuridagi Yangi ish oʻrinlari tashkil etishni ragʻbatlantirish hududiy jamgʻarmalari toʻgʻrisidagi nizomni tasdiqlash haqida
(order, 2025-08-08)

Oʻzbekiston Respublikasi Prezidentining “Aholi bandligini taʼminlash borasidagi ishlarni takomillashtirish va samaradorligini oshirish chora-tadbirlari toʻgʻrisida” 2018-yil 14-iyuldagi PF-3856-son qaroriga muvofiq buyuraman: 1. Qoraqalpogʻiston Respublikasi Kambagʻallikni qisqartirish va bandlik vazirligi, viloyatlar va Toshkent shahar Kambagʻallikni qisqartirish va bandlik boshqarmalari huzuridagi Yangi ish oʻrinlari tashkil etishni ragʻbatlantirish hududiy jamgʻarmalari toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Qoraqalpogʻiston Respublikasi Kambagʻallikni qisqartirish va bandlik vazirligi, viloyatlar va Toshkent shahar Kambagʻallikni qisqartirish va bandlik boshqarmalari (bundan buyon matnda hududiy boshqarmalar deb yuritiladi) huzuridagi Yangi ish oʻrinlari tashkil etishni ragʻbatlantirish hududiy jamgʻarmalarning (bundan buyon matnda hududiy jamgʻarmalar deb yuritiladi) faoliyat yuritish tartibini belgilaydi. 1. Hududiy jamgʻarmalar hududiy boshqarmalar tarkibida yuridik shaxs maqomiga ega boʻlmagan holda tashkil etilib, mustaqil balansga va shaxsiy gʻazna hisobvaraqlariga ega. 2. Hududiy jamgʻarmalar mablagʻlari Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochiladigan shaxsiy gʻazna hisobvaraqlarida (bundan buyon matnda hisobvaraq deb yuritiladi) jamlanadi. 3. Hududiy jamgʻarmalarning asosiy vazifalari quyidagilar hisoblanadi: yangi ish oʻrinlarini tashkil etish va mavjudlarini saqlab qolish hamda ishsiz shaxslarni ish bilan taʼminlashga qaratilgan tadbirlarni oʻtkazish; doimiy ish oʻrinlarini tashkil etuvchi tadbirkorlik subyektlarini qoʻllab-quvvatlash uchun tijorat banklarida kredit liniyalarini ochish; ishchi kuchi koʻp boʻlgan tumanlar va shaharlarda davlat-xususiy sheriklik shartlariga asosan koʻproq aholining ijtimoiy ehtiyojmand toifalari uchun yangi ish oʻrinlari tashkil etilishini nazarda tutuvchi tashkilotlarni hududiy jamgʻarmalarning tuzilgan tashkilotlardagi ulushini keyinchalik xususiy sheriklarga realizatsiya qilish sharti bilan tashkil etish; “Loyiha menejerlari” guruhi tomonidan yuqori samara bergan ijobiy tajribalarni boshqa hududlarda joriy etish bilan bogʻliq loyihalarni moliyalashtirish hamda yetakchi tadbirkorlar va usta dehqonlarni jalb etish. 4. Hududiy jamgʻarmalarning mablagʻlarini shakllantirish manbalari quyidagilar hisoblanadi: Qoraqalpogʻiston Respublikasi respublika budjeti, viloyatlar va Toshkent shahar mahalliy budjetlari daromadlarining prognoz parametrlarini oshirib bajarishdan qirq foizgacha boʻlgan miqdordagi har choraklik tushumlar; hududiy jamgʻarmalarning vaqtincha boʻsh mablagʻlarini tijorat banklarining depozitlariga va boshqa moliyaviy vositalarga joylashtirishdan tushgan daromadlar; mahalliy, xorijiy va xalqaro tashkilotlarning grantlari hamda begʻaraz yordami; jismoniy va yuridik shaxslar, Oʻzbekiston Respublikasi rezidentlari hamda norezidentlari boʻlgan xayriya qiluvchilarning belgilangan tartibda taqdim etiladigan mablagʻlari; qonunchilik hujjatlari bilan taqiqlanmagan boshqa manbalar. 5. Qoraqalpogʻiston Respublikasi, viloyatlar va Toshkent shahri budjetlari daromadlarining prognoz parametrlarini oshirib bajarishdan tushumlar hajmi iqtisodiyot va moliya organlari tomonidan belgilangan tartibda aniqlanadi. 6. Qoraqalpogʻiston Respublikasi, viloyatlar va Toshkent shahri budjetlari daromadlarining prognoz parametrlarini oshirib bajarishdan 40 foizgacha boʻlgan miqdordagi daromadlar iqtisodiyot va moliya organlari tomonidan Qoraqalpogʻiston Respublikasi Vazirlar Kengashi raisi, viloyatlar va Toshkent shahar, tuman va shahar hokimlari farmoyishida nazarda tutilgan miqdorlarda tegishli Hududiy jamgʻarmalarning hisobvaragʻiga oʻtkaziladi. Bunda Hududiy jamgʻarmalarning hisobvaragʻiga oʻtkaziladigan yuqoridagi mablagʻlar tegishli hisobot choragidan keyingi oyning 15 sanasigacha bir yoʻla oʻtkaziladi. 7. Hududiy jamgʻarmalarning mablagʻlari quyidagi maqsadlar uchun sarflanadi: hududiy mehnat bozorida faol tadbirlarni (mehnat yarmarkalarini oʻtkazish) moliyalashtirishga; ishchi kuchi koʻp boʻlgan hududlarda davlat-xususiy sheriklik shartlari asosida, ayniqsa aholining ijtimoiy ehtiyojmand qatlamlari uchun yangi ish oʻrinlari tashkil etishni nazarda tutuvchi korxonalarni tashkil etish bilan bogʻliq xarajatlarga; Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi tomonidan qabul qilingan qarorlarida yangi ish oʻrinlarini yaratishni nazarda tutadigan loyihalarni, shuningdek yangi ish oʻrinlarini yaratish va aholi bandligini taʼminlash boʻyicha hududiy dasturlarni amalga oshirishga qaratilgan chora-tadbirlarni qoʻllab-quvvatlash uchun tijorat banklarida imtiyozli kredit liniyalari ochish orqali loyihalarni moliyalashtirishga; tijorat banklaridagi ochilgan kredit liniyalari va joylashtirilgan depozitlardan tushgan foizlarning 80 foiz qismi har oy yakuni bilan keyingi oyning 5-sanasiga qadar Oʻzbekiston Respublikasi Kambagʻallikni qisqartirish va bandlik vazirligi (bundan buyon matnda Vazirlik deb yuritiladi) hududiy mehnat organlari xodimlarini ragʻbatlantirish va moddiy rivojlantirish jamgʻarmasiga oʻtkaziladi hamda keyinchalik Vazirlikning hududiy organlari xodimlarini moddiy ragʻbatlantirishga yoʻnaltiriladi; Qoraqalpogʻiston Respublikasi Vazirlar Kengashi Raisining, viloyatlar va Toshkent shahar hokimlarining qarorlari bilan Vazirlik bilan kelishilgan holda yangi ish oʻrinlari yaratish sharti bilan budjet tashkilotlari va budjet mablagʻlari oluvchi yuridik shaxslar balansida boʻlgan yer maydonlarida qishloq xoʻjaligi va sanoat sohasi boʻyicha loyihalarni moliyalashtirishga; “Loyiha menejerlari” guruhi tomonidan yuqori samara bergan ijobiy tajribalarni boshqa hududlarda joriy etish bilan bogʻliq loyihalarni moliyalashtirishda yetakchi tadbirkorlar va usta dehqonlarni jalb etish boʻyicha xarajatlarning bazaviy hisoblash miqdorining yuz baravarigacha qismini qoplashga. 9. Quyidagilar hududiy jamgʻarmalarning ijro etuvchi organlari (bundan buyon matnda ijro etuvchi organ deb yuritiladi) hisoblanadi: respublika darajasida — Vazirlikning Moliyaviy resurslarni boshqarish va moliya-iqtisod boshqarmasi; hududiy darajada — hududiy boshqarmalar. 10. Ijro etuvchi organ quyidagilarni amalga oshiradi: a) respublika darajasidagi ijro etuvchi organ — hududiy jamgʻarmalar mablagʻlaridan maqsadli foydalanish yuzasidan audit oʻtkazishni tashkil etadi; b) hududiy darajadagi ijro etuvchi organ: hududiy jamgʻarmalarning kelgusi yil uchun daromadlar va xarajatlar smetalarini har yili 25-dekabrgacha tasdiqlaydi; hududiy jamgʻarmalar daromadlari va xarajatlari boʻyicha prognozni va hisobotni shakllantiradi; hududiy jamgʻarmalarning daromadlari va xarajatlarini ijro etish boʻyicha hisob va hisobot yuritilishini taʼminlaydi. 11. Hududiy jamgʻarmalarning mablagʻlarini tasarruf etish hududiy boshqarmalar tomonidan amalga oshiriladi. 13. Hududiy boshqarmalar: hududiy jamgʻarmalar tushumlarini koʻpaytirish va uning mablagʻlaridan samarali foydalanish boʻyicha takliflar tayyorlaydi; hududiy jamgʻarmalarning moliyaviy ahvolini tizimli ravishda tahlil qilish va prognozlash hamda uning moliyaviy barqarorligini taʼminlash chora-tadbirlarini ishlab chiqadi; davlat-xususiy sheriklik shartlari asosida aholining ijtimoiy ehtiyojmand qatlamlari uchun yangi ish oʻrinlari tashkil etishni nazarda tutuvchi korxonalarni tashkil etadi; hududiy jamgʻarmalarning tushumlar manbalari hamda asosiy xarajatlar yoʻnalishlari boʻyicha daromadlari hisobini yuritadi; hududiy jamgʻarmalar mablagʻlaridan maqsadli foydalanish yuzasidan texnik va moliyaviy nazoratni olib boradi; har chorakda kamida bir marta hududiy jamgʻarmalar mablagʻlaridan foydalanilishi toʻgʻrisida hisobot tayyorlaydi va Vazirlikka taqdim etadi; hududiy jamgʻarmalar mablagʻlaridan maqsadli va samarali foydalanish yuzasidan mahalliy ommaviy axborot vositalari orqali keng jamoatchilikka axborot beradi. 14. Hududiy boshqarmalar hududiy jamgʻarma faoliyatini amalga oshirish uchun quyidagi huquqlarga ega: tijorat banklariga ochilgan kredit liniyalari mablagʻlarini loyihalar kesimida moliyalashtirilishi toʻgʻrisida maʼlumotlarni soʻrash va olish; yangi ish oʻrinlarini tashkil etish va aholi bandligini taʼminlash yuzasidan chora-tadbirlarni moliyalashtirishni samarali tashkil etish yuzasidan takliflarni Vazirlikka kiritish. 16. Hududiy boshqarma boshligʻi: hududiy jamgʻarmalar faoliyati yuzasidan umumiy rahbarlikni amalga oshiradi; hududiy jamgʻarmalar faoliyatini yuritish uchun xodimlarni biriktiradi, ularning lavozim majburiyatlarini va vakolatlarini taqsimlaydi; vakolatlari doirasida yuridik shaxslar bilan shartnomalar tuzadi; hududiy jamgʻarmalar pul mablagʻlari va moddiy boyliklarining buxgalteriya hisobi yuritilishini, moliyaviy va statistik hisobotlarning belgilangan tartibda tayyorlanishi va taqdim etilishini tashkil etadi; qonunchilik hujjatlariga muvofiq boshqa majburiyatlar va vakolatlarni amalga oshiradi. 20. Hududiy jamgʻarmalar mablagʻlaridan foydalanish boʻyicha hisob va hisobotlar qonunchilikda belgilangan tartibda hududiy boshqarmalar tomonidan yuritiladi. 21. Hududiy jamgʻarmalarning daromadlari va xarajatlari smetasi budjet tashkilotlari uchun budjetdan tashqari mablagʻlar boʻyicha qonunchilik hujjatlarida belgilangan tartibda tuziladi (choraklar, daromadlar manbalari va ulardan foydalanish yoʻnalishlari boʻyicha) va hududiy boshqarmalar tomonidan tasdiqlanadi. 22. Hududiy jamgʻarmalarning daromadlari va xarajatlari smetalarining bajarilishi boʻyicha yillik hisobot Vazirlik tomonidan koʻrib chiqiladi. 23. Hududiy jamgʻarmalar mablagʻlari hisobidan tijorat banklariga ochilgan kredit liniyasi boʻyicha ajratilgan kreditlar va unga hisoblangan foizlar koʻrinishidagi daromadlar haqqoniyligi tegishli tijorat banklari bilan oʻzaro hisoblashuv dalolatnomalari asosida aniqlanadi. 26. Hududiy jamgʻarmalarning joriy yilda foydalanilmay qolgan mablagʻlari keyingi moliya yiliga oʻtkaziladi va Davlat budjeti daromadlariga olib qoʻyilmaydi. 27. Hududiy jamgʻarmalar mablagʻlaridan qonunchilik hujjatlarida nazarda tutilmagan maqsadlarda foydalanishga yoʻl qoʻyilmaydi. 28. Hududiy boshqarmalar hududiy jamgʻarmalar mablagʻlaridan maqsadli va samarali foydalanilishi yuzasidan javobgardirlar. 29. Mazkur Nizom talablarini buzishda aybdor boʻlgan shaxslar qonunchilik hujjatlarida belgilangan tartibda javobgar boʻladi. 30. Hududiy jamgʻarmani qayta tashkil etish va tugatish qonunchilik hujjatlarida belgilangan tartibda amalga oshiriladi. 31. Mazkur Namunaviy ustav Oʻzbekiston Respublikasi Moliya vazirligi bilan kelishilgan.